Endelig. Efter tre måneders tovtrækkeri, tavshed, forhandlinger, kaffemøder og nøleri, kom der endelig i går en afklaring på spørgsmålet om superligaklubben AaBs nye cheftræner. Lars Friis' tidligere klub Viborg F.F. og AaB fik sig endelig forhandlet sig frem til en for alle parter tilfredsstillende løsning, hvor AaB måtte kigge dybt i klubkassen for at betale klubben et millionbeløb. Således kunne Lars Friis onsdag formiddag møde ind og møde AaB-spillerne og stå for træningen på kunstgræsbanen i Gistrup, som AaB benytter. - Et fantastisk hold Og det var en både glad og lettet Lars Friis, der som noget af det første hilste pænt på to trofaste fans, der havde trodset tågen og kulden for at tage imod den nye cheftræner. - Jeg glæder mig helt sindssygt. Jeg synes, det er et fantastisk hold med masser af potentiale og masser af kamp om pladserne, lød fra Lars Friis. Man fornemmede, at den 45-årige midtjyde hurtig fandt sig til rette blandt spillere og den øvrige stab. Han gik rundt og småsnakkede med flere af spillerne, og især assistenttræner Rasmus Wurtz fik han talt meget med, inden der blev kaldt til samling. Her kom den nye cheftræner med sin første af mange peptalks til spillerne på både dansk og engelsk. Og så stod den på halvandens times træning overvåget af både tv- og pressefotografer fra diverse medier.

Opsummering:
Onsdag var første træningsdag for Lars Friis med AaB's spillere - det skete på kunstgræsbanen i Gistrup.